Мария Шандуркова
Ръкописните ми букви

chitanka.info

А — си има хубав покрив

да прибира всички мокри.

Б — все иска да се перчи

със изпъчено коремче.

В — надува свойте бузки,

лапнала по две закуски.

Г — перчема си развява

ту надясно, ту наляво.

Д — предлага чудни люлки

с разни обли завъртулки.

Е — обича да се глези,

като бебенце се плези.

З — обръща гръб

                на И-то,

а усмихва се открито

на принцесата, която

е облечена във злато.

Знам от приказка на баба,

че родила се от Жаба

и затуй стоят на стража

Е и З, за да я пазят.

Ж — принцеса е и може

ред в тетрадката да сложи.

Буквичките ми красиви

да са мирни, търпеливи.

Ето — К — закачка в Крачка —

Крачи бързо, без да чаКа.

Л — с бастунче и ЛуЛичка —

но е сЛавна гимнастичка.

М — със нея сили Мери,

но на люлките трепери.

Н — е стълбичка в Небето,

О — е слънце за дететО,

П — е Първа на хорото,

Р — е с пРъчка в колелото.

С — ушенце има Свое —

знай кое е твое — мое.

Т — извива Тънка вежда

и до У-то се нарежда,

че е У Успех за всички,

ала не „успех“ в кавички.

Ф — от Фурната се връща,

топли хлябове прегръща.

Х — Хайдушка слава има

и за зло е невредима.

Ц — Царица е с камшиче.

Ч — на Четири прилича.

Ш — Шейничката обича,

Щ — Щастлива с нея тича.

Ъ — на Ъгъла застава,

всичко мирно наблюдава.

Малък ер Ь — безгласна буква,

ала в много думи куква:

ПетЬо, КолЬо, ТанЬо, ВанЬо

думи още най-избрани.

Ю — Юнакът е накрая —

той за всеки нещо знае.

А със — Я-то — става Ясно —

ръкописът е прекрасен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.